khistorydata/jeongjo-sjw-relations huggingface dataset:
정조 13년 · 목
敎曰初四日新園所隨詣時大駕陪從東班六曹漢城府堂郞各一員兩司各一員弘文館二員西班卿宰二員堂上軍職三員堂下軍職一員磨鍊事分付大臣則時任三相及原任一員當以靈輿陪從官進去大駕陪從則原任一員進去爲之事分付該曹○政院啓言今此園所動駕時留都何大臣爲之戶敎以領府事留都鄭判府事洪領敦寧李判府事同爲留都○宗親府啓言遷園時宗親每品二員陪從事命下矣來十月初八日行毓祥宮還告由文官西春君爗景慕宮還告由文官鶴林君焴預差西淸君煋俱以書啓而總管及老病外無一員故不得改付標何以爲之敎以西淸君進去獻官預差以輔國正一品中啓下事分付吏曹○兵曹啓言舊園所動駕時以禁軍權領事命下矣臣方待罪都監及本兵若赴陣上則都監及別侍衛多有相礙之端在前如此之時有稟旨擧行之事今番何以爲之敎曰卿雖管都監旣帶本兵卿則當以本兵進參而禁軍權領臨時從便稟旨又啓言大駕隨輿過虞後還宮時部字內斥堠伏兵令訓局餘軍次知定送自津頭至新園所斥堠伏兵依今番磨鍊守禦使總戎使所屬束伍軍除出擧行而大駕回鑾過地方日其營請出信箭該地方官祗受直爲罷送之意請分付允之敎以初四日以前則雖値經宿時部字內斥堠伏兵勿爲磨鍊又啓言留都營狀啓例爲付撥而或有時急之事則京畿驛馬待令事曾有定奪請今亦依此擧行允之又啓言陵幸回鑾後隨駕軍兵犒饋近年連以乾物分給今番還宮後軍兵犒饋依近例以乾物分給乎敎以依近例爲之又啓言本曹堂上一員陪從官一員侍衛一員依不敎昌慶宮別入直守宮則無推移之員何以爲之敎以慈殿宮以昌慶宮爲哭臨處所則北所別入直不可不爲之陪從官則卿旣兼帶都監無異兼進陪從官以卿改付標又以遷奉隨駕時各殿問安官所騎馬及各差備應把驛馬別單書入啓敎以依別單抺下數擧行又以隨駕及留陣軍兵磨鍊稟敎曰訓局步軍二哨馬軍一哨訓將率領略干名標下軍隨駕禁軍則一番爲之以新園所隨駕外禁軍磨鍊御將只率東營集春營新營入直馬步軍除不緊旗鼓弘化門外結陣還宮則罷陣出宮則還爲結陣事分付挾輦軍以金虎門及軍餉色軍人十名隨駕槍劍軍則二十名磨鍊其餘儀仗不緊侍衛竝除之事分付又啓言園所動駕時總戎廳御營廳留陣自新園所動駕日結陣事命下矣扈衛軍官留陣亦依此磨鍊乎敎以依此擧行事言于留都大臣又啓言大駕隨大輿動駕時晝停所及宿所姑未預定果川水原行宮客舍東軒中以何處磨鍊乎敎曰水原新邑果川邑站宿所皆以東軒爲之墻垣聞皆堅固設布帳置之畿邑分辦依筵敎擧行俾無一毫違越事令廟堂各別申飭又啓言闕內各處入直將官番單子來十月初五日受點人員至初十日仍直十一日番單子回鑾翌日卽爲書入巡將監軍來十月初四日受點人員至初九日使之仍察大省記及別省記自來十月初五日至初九日初四日預爲書入京中軍號亦以自初五日至初九日初四日預爲啓下留置政院逐日頒布隨駕所軍號自隨駕所啓下頒布○訓局以遷園時挾靈輿軍前後廂軍依兵曹節目擧行啓敎曰先後廂軍旣有折半替番之命則明日率領出去混同爲說莫重軍兵去就疏忽若此當該大將越俸一等捧納承旨推考改修正以入又啓言遷園發靷時挾靈輿軍前後廂軍及擧動時隨駕軍竝以本局軍兵擧行而取考辛亥謄錄則遷陵時及動駕時軍兵皆令戶曹計日給糧矣今番亦依辛亥例給糧之意請分付戶曹允之○戶曹啓言取考辛亥謄錄則長陵行幸時訓局軍兵因訓將筵稟依溫幸例自本曹給料而其時判書金東弼以溫幸日子恰滿一朔故百官軍兵各司吏隸一體給料齊厚陵程道雖遠行幸時元無給料寧陵行幸時自該都監貸得畿邑稅米推移給料後卽爲還報前例斑斑且訓局軍兵料米旣已逐朔上下則元無疊給之義而今乃創出無前之例責辦於徑費司有關後弊依寧陵時例自都監還報稅米後勿如例事陳達而批旨內此是無前之事則戶曹責報蓋欲防其後弊而有達矣然旣已給料之後還報則爲難都監卽是戶曹戶曹卽是都監有何追後還報之事乎此後勿以此爲例之意各別申飭可也事明白載錄則其在奉行之道給糧一款更無可論請置之敎曰雖有辛亥批旨訓局草記之後軍情必多希望大駕隨駕軍兵雖遵勿以爲例之批旨靈輿軍兵則錢米間特爲從便拮据後勿援例○司僕寺啓言各差備入把馬磨鍊書入其中驛馬請令兵曹知委各驛敎曰已料園行各道驛馬先爲優數徵來於發靷行入把數今不必更徵隨駕官給馬比前例當減省依此知悉亦以此意分付兵曹外驛馬切勿徵來
정조 13년 · 목
敎曰自今日當移次昌慶宮還宮後當還次政院以下各司移接回泰門近處公廨
정조 13년 · 강
以柳鎭恒崔東岳安春君烿西淸君煋爲都總管金相玉爲副總管柳誼爲兵曹參判李敏釆爲承旨前望也李義行趙宗鉉爲副總管口傳也
정조 13년 · 강
有政吏曹參判金憙兵曹判書尹塾進
정조 13년 · 목
敎曰大臣置處政事當日爲之又敎曰此時關西守令不可一刻曠官今日政新除人待下批當日辭朝○以尹尙東爲大司憲洪文泳爲大司諫許䀴爲執義宋銓爲司諫李祉永爲掌令權璸韓致應爲持平權恢爲獻納徐有鍊李彥祐爲正言鄭宇淳爲兵曹參判洪樂性爲內局都提調李▣爲分內局提調李潤國爲定州牧使徐有龍爲龍川府使金履九爲公州判官金熤爲判府事
정조 13년 · 강
以鄭好仁爲守宮大將
정조 13년 · 강
領府事金致仁箚陳病狀乞遞留都之任賜批
정조 13년 · 목
批以殿宮湯劑煎進及承候之節不可只以分提擧爲之李判府以內閣提學守宮使之兼管藥院事務鄭判府領敦寧之老病不下於卿卿須俟間總察仍命遣史官傳論
정조 13년 · 강
領敦寧洪樂性箚陳病狀乞解藥院之任賜批許之
정조 13년 · 목
批以事勢固然卿之兼任藥院許副卿其安心善攝仍命史官傳諭
정조 13년 · 강
判府事李性源陳箚賜批
정조 13년 · 목
箚略曰震辰奄屆聖心皇皇凡於都監事務靡不躬加照檢況此親隨之敎出於罔極之孝思臣雖至愚豈不知不敢遽請收還而八月以後聖候之不寧凡幾遭矣咫尺園寢勞動不至大叚而每經一番號擗輒致一番添劇又況百餘里之遠五六日之久風露之所觸冒道路之所撼頓朝晡哭泣之多而殿下能自保玉候之一向康寧耶萬有一膈間往來之候或發於蜃衛在前鑾輿在後之時則攀紼之臣皆將憂遑奔走不能自盡於終事之地以殿下之明豈不念及於此耶臣之不能以國朝典禮直請還寢只以初六日動駕爲請蓋出於仰體聖心不敢强咈而時刻不早足趁克襄之期日子稍減庶弛添損之慮情禮事勢兩無所妨故也伏況前後展拜時輒煩慈殿慈宮之憂念成命已降儀衛已戒而因慈敎中寢者再矣今此之命若徹慈聽則仰貽惟疾之憂又豈前日之比哉愚忱所迫不容緩聲惟聖明亟賜察納批以園行之必欲隨輿出於少伸情禮初六日離發之請有難聽施卿須諒之仍命遣史官傳諭
정조 13년 · 강
右議政金鍾秀陳箚辭兼帶諸任賜批
정조 13년 · 목
箚略曰臣之所帶奎章閣提學弘文藝文兩館大提學及守禦使司僕寺觀象監提調之任在法應遞伏乞照例遞改批以文衡守使例皆仍帶卿須安心勿辭內閣提學及雲觀太僕之任令該曹照例稟處仍命遣史官傳諭○吏曹啓言觀象監提調則曾有仍帶之例奎章閣提學自前有遞改之例司僕寺提調一窠他大臣今方見帶似當許解而大臣兼帶遞仍當否臣曹不敢擅便請上裁敎曰依回啓施行內閣提學與兩館提學自別自輔國不得仍帶其時筵奏尙以爲訝守禦使卽一畿閫而雖罷上使之稱自故相猶仍帶因以爲例內閣卽新創之官而規模悉倣宋朝則王曾之自觀文殿學士拜相仍帶觀文此非可倣之端乎
정조 13년 · 목
政院啓言合辭許久闕啓事甚未安新除授兩司諸臺請竝卽牌招敎以此時爲此啓辭乎捧納承旨推考
정조 13년 · 강
命禁堂捕將分揀事勿爲草記卽爲行會
정조 13년 · 목
禁府以李祖承等分揀鄭大容放送事草記有是命
정조 13년 · 목
原春監司李度默狀啓以爲不緊差員條列狀聞事有命矣無甚關係可議除減者只有司饔院納沙器匠價布領納差使員勑使出來時黃州補把馬領付差使員敎以此後竝除減事分付
정조 13년 · 강
校理徐配修李遇濟副校理柳文養宋祥濂修撰徐榮輔李貞運副修撰韓光植朴奎淳聯箚賜批
정조 13년 · 목
箚略曰昨伏見傳敎下者有詣園隨輿之命相顧憂悶心焉如灼顧今廞衛將啓躬隨玄室少伸至痛我聖上出天之孝孰不欽歎第伏念殿下上有宗社之托下係億兆之望縱欲自輕其可得乎雖以列聖已行之禮言之其例絕無況今聖心之疚毀玉候之靜攝殆至數朔天時已迫於疑沍道里最遠於畿甸其觸冒之端傷損之節勢所必然臣民之焦遑姑舍勿論慈殿慈宮之憂慮其將若何伏乞亟寢隨輿之命承烈之尙逭王章其可曰國有法乎慈殿之停劑今已四日以聖上順志之孝何不奉承慈旨夬伸王法耶伏願亟賜處分批以勿爲煩聽尹承烈事爾等不見昨日擧條批答乎
정조 13년 · 강
海西伯李洪載査聞長淵等邑鎭防船致敗委折
정조 13년 · 목
黃海監司李洪載狀啓以爲長淵助泥許沙防船致敗委折行査於應問諸人則或稱空船之畏風以作失手之堦或言暮夜之觸嶼以證必敗之狀慮其修葺之不善而詰之則物件數爻謂有公文疑其糧資之不載而覈之則米包拯出已經摘奸參互事實不無所據而大體論之助泥船則致敗於諸船安過之處長淵船則致敗於船人下陸之後許沙船則漂失於小船獨保之地者雖云非故爲之事亦難免不謹之罪監卒等竝姑拘囚恭侯處分敎以別無更問之端放送事回諭
정조 13년 · 목
藥院啓請入診議定湯劑敎以差勝之時不必議藥退去
정조 13년 · 목
具翼善冠黑圓領袍乘輿出協陽門弘化門入逌瞻門至齋室門前降輿就版位行禮如儀詣宮內奉審訖出齋室乘輿出逌瞻門入弘化門由協陽門還內
정조 13년 · 강
命麒麟察訪徐榮輔仍任檢詳
정조 13년 · 목
敎曰下送亦近曲副麒麟察訪徐榮輔檢詳仍任申飭謝恩前察訪亦爲仍任
정조 13년 · 목
園所都監狀啓以爲左副承旨曺遠振成貼卿以作甕家吉日推擇事馳啓矣申時先立東柱作甕家則初三日太遠令京都監更擇可合日子數日下送自本都監量宜爲之事有旨臣等祗受而作甕家則待京都監擇日下送擧行計料丁字閣上樑當以初三日爲之而吉時不爲頒下臣等昨以令該曹推擇下送之意馳啓矣有旨中作甕家吉時則頒下丁字閣上樑吉時姑無頒下之事請令該曹卽速推擇罔夜下送敎以昨日卿等以上樑吉時狀請推擇而問于日官草記待回下知委之除易致遲滯直以申時爲之之意回諭矣觀此狀啓政院事萬萬駭然回諭中頭辭上樑二字誤以作甕家書送致有此狀請如許承宣不可尋常處之況昨於下諭之時以承旨之生疏縷縷提飭則尤焉敢若是無形當該承旨等爲先削職令該府拿問嚴處雖以京都監言之旣下有旨則卽當枚擧通知而何無一言乎總護使外京都監堂上在京人從重推考卿等以此知悉事回諭又狀啓以爲謹依有旨辭意石工等計日分等事役最久者二十三名各木一疋之次三十七名各錢一兩施賞敎以昨日書下有旨時以在院承宣之不了了照檢成送屢有申飭而俄者擇日事誤傳不但駭然此回諭中有功亦以了功書送節節可駭旣有拿處之命令該府此意添問目取招此意知悉事回諭
정조 13년 · 강
左議政李在協陳箚賜批
정조 13년 · 목
箚略曰臣猥叨保護之任適値靜攝之時愚迷鈍滯觸事憒憒留門之遽爾煩請湯劑之未能詳審一則臣罪二則臣罪昨日動駕命下詣閤求對之際忽伏承慈殿諺敎下者理當一邊謄書以入一邊手奉求對而倉卒之間迷不出此徒事煩聒周旋失宜而未及聞知之在院承宣替被郵罰至今追思惶愧欲死請寢時急不得不抗顏登筵而退伏金吾恭俟處分聖度天大諭之以勿待命且惶且感罔知攸措逬歸私次短箚自列伏乞亟命有司重勘臣前後罪犯仍竊伏念東朝下敎憂念聖候責勉臣等不啻諄懇臣等之罪固知萬殞難贖以我聖上之達孝豈不思所以仰體惟憂之慈念乎昨日成命雖幸反汗嗣後深留聖意益軫節宣之道是臣區區之望也批以不必深引安心勿辭仍命遣史官傳諭
정조 13년 · 목
箚略曰昨寢園幸今行宮謁聖上不匱之孝如新之慕誠切欽頌而冒寒勞動不瑕有損近日玉候之靡寧亶由哀疚之任情殿下盍念宗社付界之重殿宮至慈之愛而節禮抑情以盡保嗇之方乎臣一經毒疾衰癃倍劇兼以頭疼眼眚一未仰承聖候至於今日展拜之時亦不得趋班國體虧損尤如何哉伏願亟降威罰以治臣前後闕禮之罪臣治箚將上之際卽聞郞官亦未及齊進只有入直一宮司之陪參云事未前有莫非臣平日未能董飭之失臣方俟勘而未及待令郞官則乞令該府拿問處之以懲稽緩之罪批以未參何必過引乎不卽來待之官員拿處過矣事勢似然推考卿須安心勿辭益加善攝仍命遣史官傳諭
정조 13년 · 목
長生殿啓言外梓室着漆已滿七十度極其光潤少無所欠今九月初三日結裹奉安於正殿前楹內初八日習儀十一日卯時陪進園所
정조 13년 · 강
召見藥院提調于誠正閣
정조 13년 · 강
罷吏曹參議李祖源職以李勉兢代之前望也
정조 13년 · 목
以金履成爲承旨徐榮輔爲修撰丁範祖爲大司成卒大司憲韓光肇賜諡忠貞
정조 13년 · 목
政院啓言故大司憲韓光肇諡號當爲署經兩司除在外外呈告人員請竝牌招敎以旣有在家行公臺諫則何必待牌署經此啓辭勿施該房承旨推考
정조 13년 · 강
命園所開金井時總護使以下諸臣進去同審
정조 13년 · 목
禮曹啓言今九月十一日園所開金井時請總護使觀象監提調本曹堂上承旨進去同審允之雲觀提調則園所堂上中旣有兼帶者不必進去矣
정조 13년 · 강
命總護使査問兵曹判書具允鈺
정조 13년 · 목
因兵曹道路橋梁及宿所看審節目敎曰所謂事知之無形本來如許今番特以重事體之意不得不下送而節目磨鍊皆不成說如渠輩僅有人形者瞥眼看過何以知某川某溝之大小廣挾乎其他道里磨鍊也斥候伏兵等處所也皆以渠意臆定亦極駭然此節目勿施更令本道道臣與各其地方官商議停當後後錄狀聞事令政院下諭該道而本曹則待其狀聞節目修整其中道里之以一百三十六里磨鍊尤不近似此亦釐正事一體下諭何時下去今始書啓事知之逗遛作弊可知事過後嚴治次爲先分付雖以卿言之年雖老猶不至不省事則近日擧行多有未妥亦甚駭然莫重展拜服色之任自磨鍊事未前有則又於莫重靷路不審若此誠如此事目則江邊晝停當不設矣然則晝停奠朝奠上食當於何設行乎卿則每事以不稟爲主萬萬駭然江邊晝停不爲磨鍊及不爲稟旨委折令總護使査問於卿處草記以此知悉
정조 13년 · 강
祭酒金履安上疏賜批
정조 13년 · 목
疏略曰得見吏曹公文以臣啓下遷園時挽章製述官惟玆之官實是在朝詞臣之選臣旣未敢以儒職自處則只一介前蔭吏耳其可冒廁於此乎往在孝昌墓葬禮時亦以是不得製進而其說猥及於後來辭疏伏想聖明或記有之矣到今豈容有異且臣痞癖宿症近益危劇兩眼又忽失視實無濡毫運思之望以此以彼末由承命伏乞亟許變通仍刊臣所帶職名批以望爾幡然不惟巽辭愈勤竝與輓詞撰進而如是固辭予則曰萬萬過矣爾其亟回前見卽爲撰進仍命下諭該道伯使郞傳致
정조 13년 · 강
命分承旨臨時仕進
정조 13년 · 목
承旨徐鼎修啓言分承旨昨已下批似當依例仕進而日子尙遠姑無擧行之事何以爲之敎以臨時仕進
정조 13년 · 강
咸鏡監司李秉模以永興本宮後防築畢役馳啓
정조 13년 · 목
因該監司狀本敎曰賞典前例將校姓名別錄狀聞事回諭
정조 13년 · 강
命嶺南三邑災結依道啓劃給
정조 13년 · 목
備局啓言慶尙監司洪檍狀啓有草記稟處之命矣川反浦落水沈覆沙等災頉梁山合爲四百一結六負六束金海合爲一千九十二結六十八負九束密陽合爲六百九十六結六十六負三束云矣地勢有高低水退有遲速當其秋成之後必無全失之理今此浸覆之災遠過二千餘結似不免太過分數狀聞旣出特旨事當許劃俾卽分俵而都執道總量其精濫十分消詳始乃劃下自是事例今於道總未磨勘之前三邑之徑先俵劃不無掣礙之端請待年分上來一體稟處敎以如是則烏在其先令區別狀聞之意乎更爲回啓又啓言三邑被災雖最於一路總數之爲屢千餘結不免太過不待年分沙出狀聞旣出優異之特命則硬加裁削非仰承德意之道三邑災二千一百九十一結零依道啓許劃道總未勘之前先爲分俵而軫恤之至意若是曠絕雖把束之微若或惠不下究民有混徵則道臣守令俱難免重勘之意另加嚴飭以此三邑觀之列邑災政難保精覈更加嚴束俾無過濫事請竝申飭道伯允之敎以先期抄出拔例許施一則爲民二則爲民然而三邑不念寧失之義反有虛弄之患是豈但大違本意不飭之道伯其罪何居以此意嚴飭該道第令道伯分遣褊裨以此劃給數爻一一曉諭於民人此非全一邑擧一面則道伯之曉諭小民之聞悉亦必不難竝以此意嚴飭
정조 13년 · 강
三道帥臣以船隻發送數爻馳啓
정조 13년 · 목
忠淸道水營兵船二隻防船一隻行營林川韓山洪州結城瑞山唐津所斤鎭兵防船各一隻舒川防船二隻保寧污川海美益浦平薪鎭馬渠鎭防船各一隻泰安庇仁舒川浦兵船各一隻牙山倉漕運船十隻以上四十一隻黃海道水營兵船一隻防船三隻白翎鎭兵船二隻防船一隻登山鎭龍媒鎭兵船各一隻防船各二隻長淵兵防船各二隻椒島鎭兵防船各一隻長連殷栗豐川安岳康翎延安白川許沙鎭防船各一隻海州吾叉浦防船二隻助泥鎭兵船一隻以上三十二隻京畿道水營兵船三隻地土船六隻永宗鎭防船艍舠船各一隻花梁鎭兵防船各一隻德積鎭防船報警船各一隻德浦鎭兵船一隻長峰鎭艍舠船一隻注文鎭卜物船一隻以上十八隻都以上九十一隻
정조 13년 · 강
召見來待大臣閣臣都監堂上藥院提調于誠正閣判府事徐命善李福源領議政金熤左議政李在協右議政蔡濟恭奎章閣提學金鍾秀直提學金載瓚檢校直閣徐鼎修待敎金祖淳都監堂上徐有隣藥房都提調李性源提調鄭昌順副提調金憙
정조 13년 · 목
予以園所封進土色下示諸臣諸臣齊奏曰土性若是柔膩細滑色又帶黃殊美好矣予曰此土齎來於白紙終夜置之而少無透濕其乾淨可知此是浮土之下眞土之上交除處土色而鄭民始則以爲不好牢執已見故李廷弼輩雖有公眼言一出口便被鉗制李祉源亦不敢力爭云至於金履成初則大言其無慮直欲不稟下往而事體亦涉未安故予果召見而送之到今不惟不力爭從而和之誠亦可怪錦城尉則不無自家所見而其規模不欲與人圭角亦不明言云故予於昨日以雖親往開金井決不改圖之意言於閔台爀下送然難保其必折方張之論是悶是悶矣領議政金熤曰天作之地必有眞穴臣請卽日馳往開視好土以解衆惑矣予謂熤曰然則卿除辭朝下去仍留過開金井後復命也鍾秀在簡亦請偕詣許之
정조 13년 · 강
遣傳香承旨詣東南關王廟奉審摘奸
정조 13년 · 강
命相地官李命求照律定配
정조 13년 · 목
敎曰李命求所爲萬萬痛惡名雖相地官卽局方不識東西之類日前有問時敢以無形無嚴之說肆發於咫尺之地昨令畿伯押來保授而決不可止此卽令該曹照律定配事過後當令配所道嚴刑懲礪以此意分付
정조 13년 · 강
罷兵曹判書具允鈺職
정조 13년 · 목
遷園都監啓言臣卽詣都監進來兵曹判書具允鈺査問其江邊晝停不爲磨鍊及不爲稟旨委折則以爲江邊晝停所當爲磨鍊而只憑道路事知看審文蹟莫重處所全昧審愼不能定基事係愼重宜稟不稟瞢不覺察徑先擧行致勤嚴敎至命査問惶恐震越云矣只憑事知之言率爾成節目入啓其疏忽不審不可諉之於尋常做錯兵曹判書具允鈺施以譴削之典恐不可已矣敎曰其在事體不可仍置罷職
정조 13년 · 강
中批尹塾爲兵曹判書
정조 13년 · 목
敎曰判敦寧尹塾特拜兵曹判書牌招傳授命召○塾疏辭中權之任批以特畀意在卿其勿辭入來受符○敎以兵曹判書批下更卽牌招察任
정조 13년 · 강
遞承旨金憙以金載▣代之前望也
정조 13년 · 목
以李命植爲判敦寧洪秉殷爲敦寧都正
정조 13년 · 강
遷園都監以作甕家吉日進定啓
정조 13년 · 목
遷園都監啓言開金井吉日若進定於初八日則作甕家吉日亦當進定故卽令日官推擇則今月初五六日俱拘忌前擇日已知委初七日辰時外無他進定之日云以此日時預備以待臨時擧行之意請更爲分付允之
정조 13년 · 강
諭遷園都監堂上與分承旨輪回入直
정조 13년 · 목
敎曰堂上一員園所進去一員在藥院一員劇務一員本兵輪番之際苟艱莫甚與分承旨輪回入直事分付遷園都監
정조 13년 · 강
黃海監司李洪載以兵防船致敗馳啓
정조 13년 · 목
該監司狀啓以爲浮橋所入道內兵防船什物格軍另加嚴飭之意纔已馳啓許沙鎭船致敗於吾叉鎭多津浦長淵防船一隻致敗於康翎串惕浦助泥鎭防船一隻致敗於舊登山浦口人物俱得生活云水使李格狀啓謄報內發船不多日有此致敗許沙僉使高胤衡爲先罷黜其罪狀令攸司稟處指路護送不勤擧行吾叉浦僉使趙德祚拿致重棍云各該鎭以不完固之船隻不慣水之格卒苟然充送終至致敗者誠極痛駭長淵縣監李漸運助泥萬戶吳泰旭竝罷黜其罪狀請令攸司御處許沙僉使帥臣旣已罷黜臣不疊請勘罪水使李格旣管一道舟師則船政之疏虞莫非恬視不飭之失其罪狀請令廟堂稟處吾叉浦僉使趙德祚則帥臣今方懲礪臣不疊治敎曰申飭之下若能盡心檢飭豈有此事該水使爲先從重推考船隻本地方中水使之漏却長淵助泥不善護送地方中監司之漏却康翎俱難免不審水使雖未照檢道伯之不卽覺察節節疏忽該道伯亦爲推考不善護送守令邊將亦幷罷黜此後還泊時則拔例嚴飭無或如前疏忽事嚴飭分付○敎以邊將未差之代令該曹口傳差出待下批明日辭朝仍令赴任船隻廻還時申飭看檢
정조 13년 · 강
以李弘遠爲長淵縣監朴道翔爲康翎縣監口傳也
정조 13년 · 강
園所都監進封標處土色及土卵
정조 13년 · 목
先是初二日園所都監堂上金履素鄭民始率相地官三人入來登對言封標處去浮土始役則鑿之頗深而眞土不出色亦不佳故不勝驚悶入來云詢于相地官等其對亦然予謂民始曰予於園所雖未嘗躬審莫重莫大之事不謀於衆只憑古人成論亦豈無十分料量者耶大抵今番封標時予則必欲稍左稍下者亦有意見卿等雖以浮土爲憂無論幾尺盡去浮土則豈有不得眞土之理假使終不得眞土是亦天也卿等之不爲遍去浮土而率許多地師倉皇入來殊涉率爾矣乃召語錦城尉朴明源仍命偕詣封標處盡去浮土後形止啓聞是夕遣前承旨金履成看審翌日遣承旨閔台爀看審以來又明日遣總護使金熤禮判李在簡雲觀提調金鍾秀看審董役至是於封標稍左處開拓數寸許得金色眞土又得土卵於其中自都監啓聞封進仍竝頒示于登筵諸臣
정조 13년 · 강
召見來待大臣及稟事備堂藥院提調于誠正閣判府事徐命善李福源左議政李在協右議政蔡濟恭備局堂上徐有隣尹塾沈頤之金思穆藥房都提調李性源提調鄭昌順副提調金載▣
정조 13년 · 목
予曰自見園所土色喜幸之心不可形言僉曰其爲慶幸何可勝達予曰自初誤事卽人也非天也今日得此眞穴殆天所使矣金履成事誠怪駭旣定挨左之計則豈敢鑿東鑿西惟意所欲乎雖以鄭民始事言之若知一分事體則豈敢以不合用等說遽然發口以致騷動金履成之如是屑越亦不能禁止乎承旨閔台爀曰臣聞鄭民始言則以爲初不以土色趑趄而惟以浮土之太深爲慮云矣予曰當初不善爲之事惟當自引而乃欲粧撰乎挨右之說出於誰也右議政蔡濟恭曰李廷弼之言矣予曰李祉源則初主挨左之論而履成則忽有挨右之說者與李廷弼和應矣大抵當用而用天也不當用而用亦天也今則幸賴天佑神助得此眞穴實爲萬幸矣藥房都提調李性源請令醫官診候予曰不必診候仍命香吉茶依前方煎入性源曰水蔘果合進御使產蔘諸道口力數封進以爲長久進御之地恐好矣予曰似不無其效而若使之封進則必有許多民弊實難許施矣提調鄭昌順曰水蔘封進在民人有利而無害矣性源曰發關諸道宜矣予曰嶺南關東外勿令封進漢城左尹金思穆曰今番果川宿所時扈衛軍及傳語軍以果川東伍二哨衿川束伍一哨調發以用事自兵曹知委矣扈衛軍以兩邑各一哨爲之其餘一哨用之於傳語軍乎予曰邑基旣不廣闊二哨則過矣以一哨爲扈衛軍而此外亦有調用之軍乎思穆曰此外有斥堠伏兵及街路把守軍而已有只用於擧動時之命故姑不擧論矣予曰動駕時擧行之節亦爲預備作笏記後日筵奏○左議政李在協啓言敦寧隨輿官聞以判敦寧李澧啓下而知敦寧邊得讓旣是曾經春坊之人以此改付標之意請分付該曹從之○濟恭啓言臣頃以北路鹿茸價本之逐歲跳騰有所陳達至下嚴敎於監兵營矣追聞訓局者司或納二對或納一對而其所操縱尤甚云上供猶命蠲減況可以京司例納貽弊於窮民乎此後訓局者司所供竝以本道所定原價上送則京司自當貿用北民亦可省弊以此定式分付恐宜矣從之○都監堂上尹塾啓言臣於入直時聞年老守僕輩之言且聞其時看後郎廳李鎭翼所傳則當浹朔長霖之時四方石工來赴者不知其數郎廳諭以莫重國後不可如是煩多且貢人自有定數給糧者汝輩則無繼糧之路斯速退去云爾則石工輩答以各自裹糧而來不必貽憂朝家云云渠輩仍使其中善手者模寫孝陵石人石物一依其鐫刻故本園石刻體雖差小而奇巧果亞於孝陵而奇巧勝於各陵所排云人心大可見故敢此仰達矣敎曰埋置後別爲標識以置事分付○有司堂上沈頤之啓言此關畢賑後空名帖未作穀者四十四張還爲上送請自備局依定式洗草從之○思穆啓言五部官員本非隨駕之官而以領率軍人陪往外梓室陪進時亦爲陪往今番則何以爲之乎敎曰今番則軍人皆是作隊不過數契民部官甚無用兩日竝除之○台爀啓言臣於今番園所往來時有所目覩者遷園時靷路修治方張而其勢不得不比前加廣故沿路民田之犯界混入自多有之以今日不煩民力之聖意宜有軫念之道故敢此仰達矣敎曰靷路奉詣間權作路處及仍爲稍廣治道處令道伯地方官詳細區別依前下敎各別從厚償給大抵今番沿路三邑中惟廣州擧行萬萬不似所謂府尹若以文官自居恥爲吏事則水原之武將果川之閣臣地望獨不及府尹乎然於前後摘奸所謂府尹事節節駭怪蔽一言曰孱劣漫不知格式事情校吏之弊猶不察戢小民幽隱何暇知之非不欲早卽嚴處而爲念迎送兼欲稍待習鍊今姑十分參酌爲道伯者亦善待之惟恐見忤於幺麼一守令曾無一番面飭與推治道伯之柔善若此何以彈壓乎廣州一境方欲不住按廉雖微事細事更以民弊吏奸入聞先自道伯難免重勘以此嚴飭
정조 13년 · 강
命水原將校全禧相助泥萬戶擬入畿營將校帖加成給
정조 13년 · 목
京畿監司徐有防以土色齎來水原將校全禧相等依下敎施賞啓敎曰封標處好品土色先特來水原將校全禧相豈可施賞而已助泥萬戶現窠令該曹口傳擬入待下批待開門辭朝以示識喜記勞之意各站撥將卒本營闕內齎來將卒等拔例各別施賞擧行形止後錄狀聞事分付○京畿監司以土色齎來將卒及各站撥將卒施賞數爻馳啓自園所齎來水原將校全禧相錢二十兩自京營站齎進闕內本營敎鍊官張世豐十兩卒一名五兩園所站柳川站彌勒堂站軍布川站果川邑站銅雀津站京營站撥將卒各十兩加給五兩敎曰土色齎來卿營將校之效勞甚多帖加成給事回諭○敎曰別撥將卒之往來每未踰二時土色持來不踰一時壯營別撥校卒依畿營校卒例令戶曹各別施賞後草記
정조 13년 · 강
飭修撰徐榮輔更勿違牌
정조 13년 · 목
政院以修撰徐榮輔違召啓請罷職敎曰旣無處義豈可如是違牌只推更卽牌招無敢更爲違牌事各別嚴飭
정조 13년 · 강
京畿水使申大謙以兵防船發送馳啓
정조 13년 · 목
狀啓以爲本營兵船三隻地土船六隻本營所屬五鎭兵防船七隻備具什物監色沙格等糧料從優分給發送敎曰領運時宜有差使員而狀本中無擧論卽令廟堂問于三道草記
정조 13년 · 강
以成鼎柱爲扶餘縣監口傳也
정조 13년 · 목
忠淸監司權▣狀啓以爲鴻山縣監李天穆牒呈內本縣定配罪人金尙得縣監未赴任前空官時見失故多般譏捕終未捉得云矣當該兼官扶餘縣監金晚淳難免不善檢飭之失而鴻山縣監李天穆則跟尋之責固宜當之故百日定限使之譏捕而再定日期今又已過而終未捉得亦有不勤申飭之罪請竝令攸司御處刑曹以扶餘縣監金晚淳鴻山縣監李天穆請移義禁府處之啓敎曰兼官律名如在應遞秩扶餘縣監之代令該曹口傳差出
정조 13년 · 목
以洪仁浩爲承旨金恒柱爲敦寧都正金正淳爲鴻山縣監李▣爲都總管尹坊爲知事
정조 13년 · 강
命淸州等邑保砲價布折半代錢
정조 13년 · 목
備邊司啓言忠淸監司權▣狀啓有草記稟處之命矣取見其狀本則備陳綿田失稔之狀仍請淸州等二十三邑砲保價布外各衙門各樣軍布特許純錢代納洪州等三十一邑竝與砲保價布而代納事令廟堂稟旨分付矣本道綿農雖未豐登不可比同於前年且木綿年年代捧京外儲畜到底蕩然軍需經費在所當念淸州等二十三邑雖以道啓推之本以產綿之地容有可辦之勢則純代之請未免過當皆以本色上納洪州等三十一邑以沿海之邑被損多於山峽則其在軫恤軍民之道有難靳持至於砲保比諸他軍布事面自別不可輕議此則使之依前以本色上納其外各衙門各樣軍布竝限折半以錢代納事請分付允之敎曰卿等回啓亦有意見而今年綿農雖曰稍勝屢歉之餘民情不可不顧淸州等邑尤甚處道伯區別使之折半代錢洪州等邑雖砲保尤甚處特許折半擧行後竝令狀聞事分付又啓言忠淸監司狀啓以爲今年陸操旣已設行則牙兵城操雖非疊爲處何以爲之而行操之後犒饋賞格米四百二十餘石亦爲區劃事竝請令廟堂稟旨分付矣本道陸操旣已設行此時城操勢難竝擧今姑停心犒饋賞格自在勿論請以此分付允之
정조 13년 · 강
前正言朴宗謙陳疏賜批
정조 13년 · 목
疏略曰噫嘻亂臣賊子何代無之而豈有如魯禧者哉魯之陰譎締結中外潛懷移國之圖竟售射天之計禧之妖邪主張陰謀甘作諸賊之窩窟釀成罔極之禍變此其罪碎屍萬段手磔其內有不足以慰殿下窮天之痛洩臣民徹地之冤而賊魯孥戮之請不過乍停而旋發凶禧官爵之奪只緣逆種之追坐此何王章此何國法耶況當今日上下之冤憤百倍前時者乎殿下雖以追施孥典有先朝受敎難於違越而此則有大不然先朝之追施孥典亦非一二則我殿下繼述之道豈或有疑於兩賊之追孥耶仍伏想先大王以至慈之衷蓋嘗面諭我殿下以魯賊之爲逆則聖祖所以啓迪我殿下討復之義者若是其明且心矣當時殿下之奉行天討者莫非先旨之是遵是述則兩賊追戮之典卽今日其時也臣謂魯禧兩賊幷施跽斬之典仍行收孥之章斷不可已也鳴呼逆浪滔天擧世波盪而砥柱於橫流者豈無其人哉先事彌綸扶護國脈者前則有若故判書朴文秀故相臣李宗城是也遇事守正扶植人紀者後則有若贈判書李彝章故參判韓光肇是也若使朴李兩臣之忠早行於前則安有魯禧翬晚之逆李韓二人之義得伸於後則豈有麟謙範能之凶哉只緣忠逆之分太不分明馴致義理晦塞人心陷溺逆節亂萠疊現層出莫可堤遏臣謂爲今之急務莫急嚴於懲討明於宗獎使一世之人曉然知某凶某凶之爲人皆可誅某賢某賢之爲王臣匪躬則界限自嚴綱紀日尊禍亂之源自此永杜矣臣於近日又有萬萬焦悶者殿下以無窮出天之孝當固所自盡之辰惸惸含恤遑遑如求至痛易損於榮衛積瘁致妨於攝養于斯時也頻接藥院繼進當劑猶懼其玉體之愆和而藥房請診屢承退去之命諸臣承候亦多停止之時雖殿下迫於哀思不遑自攝而其於列朝列聖眷顧之勤慈殿慈宮憂慮之極何目下悠悠萬事莫過於保嗇聖躬而前此嚴討之義庶幾爲殿下洩痛冤之一方也批以首陳事大夫國人豈待爾言而知之保嗇之請當留意
정조 13년 · 목
禁府以前承旨趙▣德李鼎運南鶴聞曺遠振李壽咸等原情啓請議處允之仍敎以處分多日承旨拿處人放送又以三和府使申大偀咸從前府使金聖和等原情啓請議處允之
정조 13년 · 강
配罪人李命求于椒島鎭
정조 13년 · 목
刑曹啓言罪人李命求杖一百徒三年罪加一等珍島郡流二千里定配事過後嚴刑懲礪事分付道臣命以椒島鎭更定配所又啓言依下敎罪人李命求豐川府椒島鎭更定配所出付畿營卽刻押送
정조 13년 · 강
命壯勇營以防番軍手業技及販買廛名枚擧粘目軍兵之應受由者亦勿過加防塞
정조 13년 · 목
本營防番軍兵等依定式皆令代入敎曰此後則各人等手業技名販賣廛名枚擧粘目近聞此外應受由之類無論覲親或他事多不準施云渠輩豈無抑菀之情乎此亦區別緩急無或如前過加防塞之意各哨色捧甘申飭
정조 13년 · 강
命以明日行文禧廟奠酌禮
정조 13년 · 목
敎曰明日何可不臨明日當行文禧廟奠酌禮以此分付道路由備邊司前路月覲門動駕猶令除之況此咫尺地乎百官柢迎及行禮置之雖大臣柢迎亦勿爲之事分付又敎曰明日文禧廟擧動雲寶劍竝除之入直侍衛中只兵曹總府堂郞各一員武兼四員隨駕駕前駕後禁軍扈衛軍官槍劍軍隨駕屛門把守竝除之以金虎門軍二十名爲挾輦軍事分付禁將只率入直前排軍除出西營入直軍三十名率領排立事分付○予謂承旨閔台爀曰明日動駕時當以轎子往還駕轎輦輿竝置之以轎子待令諭書馬寶馬竝置之標旗儀仗亦勿待令兵曹總府守宮以向日園所動駕時守宮仍爲磨鍊此後如非特敎及經宿時文禧廟動駕節目依今番例磨鍊事謄錄中載錄事分付內吹只以入直待令宣傳官元承傳外加承傳二人及入直待令此外一竝除之事亦爲分付都提調先詣事遣史官傳諭○敎曰明日孝昌墓遣閣臣替行奠酌禮宜嬪墓遣近侍致祭
정조 13년 · 강
遷園都監以外梓室陪進時宿所站處所啓
정조 13년 · 목
敎曰外梓室陪進時宿所站以何處爲之令都監草記進去堂郞以下自持飯雖微物無或責出於營邑中使進去除之以此意申飭京都監及畿伯俾無一毫民弊梓室下隅板及隧道閣諸具傳授園所郞廳中解事人京都監及長生殿官吏竝卽上來事分付京外都監○遷園都監以外梓室陪進時宿所站以果川縣館舍爲之啓
정조 13년 · 강
命紙榜書寫官預差陞實
정조 13년 · 목
敎曰今聞承宣言紙榜書寫官實差眼昏云預差陞實
정조 13년 · 강
命錦城尉開金井後上來
정조 13년 · 목
敎曰錦城尉開金井後上來老人專須食治令本官別饋補胃之屬前承旨金履成上送事分付○敎曰園役時待令相地官副司果朴大良司勇蔡潤銓朱南述金養直爲定給糧料其餘地官傡解送事分付
정조 13년 · 강
罷修撰徐榮輔職
정조 13년 · 목
敎曰今聞承宣言始知有寮宷間情勢此外豈有他情勢乎違牌旣命勿捧傳旨則承牌後不爲出肅猶可說也堂下官之經宿無去來寧有如許事體雖異於懸牌亦由生疏不可無飭修撰徐榮輔爲先罷職
정조 13년 · 강
遞承旨李漢豐鄭東浚以李敏采李書九代之朴宗岳爲分承旨尋遞書九以金履正代之竝前望也
정조 13년 · 강
命土色持來時船人米布施賞江邊待令船人土室造給
정조 13년 · 목
敎曰今番狀啓往來時船人之等待貽弊不些撥軍猶有賞典況長待之船人乎再昨土色持來時待令船人令戶曹米布優給後竝與領率人知名草記前後待令之類令畿伯別捧成册事畢後後錄狀聞以爲論賞之地日氣漸寒宜造庇身之所今聞奉命承宣言江邊待令船人所謂假家極其不實云前此特敎之意果安在哉該監司推考自今日造給土室量給禦寒療飢之需仍令廟堂待明朝發遣郎廳摘奸草記因此聞之各道私船之上來畿邑境內者差員執捉用餘當卽放至於自各道執捉上送則旣無其例曾有㔹勿上送之特敎則諸道或有執捉起送之處或有方張執捉之處云向來備局行會何等申明則如是不爲遵行果何委折卽令廟堂嚴飭査問使之首實狀聞後該道伯草記請罪設有上送處卽令推去事一體星火嚴飭○戶曹啓言土色持來時待令船人金喜得木二疋布一疋從厚磨鍊題給領率人姓名問于露梁鎭別將韓弘賢處則都沙工金介之云矣敎以旣有米布優給之命則只給布不給米何也船人必非一名則只以一名賞給何也該道之不造土室已極疏忽則今此賞典又如是做錯卿之兄弟於船人何如是太不顧念所當問備而本事屬於同慶姑且參酌其日待令船人無論百名千名待城門開卽爲施賞都沙工則令畿伯依營校施賞數爻卽令題給後狀聞該鎭別將亦令禁營優給賞格
정조 13년 · 강
命廟堂嚴査船隻致敗委折於湖西伯權▣
정조 13년 · 목
該監司狀啓以爲卽接水使柳文植牒呈則以爲備邊司關內兵防船雖非新改造而僅堪駕海者盡數發送云故更加摘奸限滿船中可以堪用者兵船四隻防船二隻合六隻一體督發刻期上送云矣追發船隻數爻及領騎監色沙工姓名開錄于後敎曰爲慮此等之弊月初聞自備局更爲行會僅堪駕海之類使之切勿上送云爾則抑何委折明知其不堪駕海而勒令發送船隻致敗陸續報來雖曰水閫所管爲道伯者統按邑鎭年淺水使氣銳所致有此不顧先後之擧嘿不一言任其所爲此可曰能副委畀之意乎況事關園役雖一民一卒不欲貽弊道伯亦有視聽朝紙所出備關所傳必當諦悉軫弊之本意而擧行若是無形大抵渰溺之患道伯有以致之是何異於推而納諸幺麼事爲若是慢忽似此道伯畀以五十三州事務其可一日弛心乎由前由後該道伯事萬萬駭然卽令廟堂嚴査關問使卽首實狀聞若有一毫周遮當拿致金吾照律重勘斷不可已竝以此意嚴飭水使處一體査問草記海西及喬桐水營亦爲關問草記事令廟堂知悉
정조 13년 · 강
命宣傳官尹載大陞敍
정조 13년 · 목
因宣傳官射會連五次居首別單敎曰以陞敍捧承傳尹載大則前仕久次特除人也此後將臣進去射會日更試十巡以啓
정조 13년 · 강
命龍媒僉使黃重錫論罪置之
정조 13년 · 목
黃海水使李格狀啓以爲助泥防船一隻致敗於舊登山浦長連防船一隻致敗於康翎串惕浦助泥萬戶吳泰旭長連縣監李鴻運道臣旣已罷黜臣不疊請勘罪龍媒僉使黃重錫指路等節不勤擧行防船致敗至於二隻者亦涉可駭拿致臣營從重決棍計料敎曰龍媒僉使黃重錫不但有礴石善輸之勞以差員長在路上奚暇護送論罪一款非所可論置之事回諭
정조 13년 · 강
臨文禧廟行奠酌禮
정조 13년 · 목
具翼善冠白袍乘輿出協陽門工曹判書鄭昌順奏曰臣以浮橋所入船隻事往復於訓將則本局船二十七隻而只送四隻餘無去處屢次往復迄無動意浮橋之役旣係莫重則固當先期聚待之不暇及其往復之時又當惕念擧行而及及伈泄漠無動靜臣謂訓鍊大將李柱國不可無警責之道矣予曰今番浮橋無論遠近孰不盡心擧行而訓局船之不爲待令極爲無狀痴頑之習其來已久如許武將予深痛之仍敎曰朝家於訓將非之者固非一端若思前後拂拭於敵以下尙且知感況此人乎他事姑且舍是今聞該堂言訓局船事萬萬無狀遠道之兵防船皆令聚待則本局船二十七隻中只送四隻餘不知去處若知嚴畏之心訓將所爲馬敢乃爾爲武將意之所欲使人勿拂決非好消息況今番船艙所關何如所重何如則寧忍乃爾寧敢乃爾近來武將曲護太過故竟陷大罪宜從目下現發事先示警飭訓鍊大將李柱國亟施中道竄配之典仍命判義禁前望入之金鍾秀批下使之磨鍊配所又命當直都事事過後令該府拿處蓋行步稽緩屢呼不入故也出敦化門由備邊司前路入廟門降輿入齋室時至入廟內行禮訖還齋室召見藥院都提調李性源戶判徐有隣兵判尹塾工判鄭昌順性源請令醫官診候不許仍謂性源曰李柱國之妄自肆氣非止一再本司坐起未嘗一赴次對登筵出入惟意而大臣承宣無一言論責今日紀綱可謂掃地予於右相有慨然者以右相置都相者蓋欲彈壓柱國而以同庚同鄕恣渠所爲反長其客氣是豈成說乎大抵柱國之肆氣卽死氣也以武將而欲得難矣之目且以沽譽爲事如是而能免於死乎莫重靈輿奉往時漫不動念只以數隻磨勘其意果何在又謂昌順曰卿以筵敎傳於兵判新營監官卽爲捉入嚴問其委折而訓局船隻無論多少皆令趁期來泊如不及期則該監官當梟示以此捧侤音昌順曰臣於湖西伯査問之命萬萬惶悚諸道兵防船上來成册比之案付皆不及半其餘皆稱不用船隻故果以餘在過半之船隻決無盡腐之理其中僅堪跨海者亦豈無之爲辭復以駕海無憂者十分詳審發送云則僅堪二字臣固有措辭不審之失而初與戶判相議爲之故欲與聯章首實俄聞戶判所傳筵敎至承勿爲自引之敎雖不敢煩溷而大抵今番船隻之陸續致敗誠甚訝惑皆稱大洋遇風而人物則無一渰沒大洋致敗豈無一人之不幸乎此不過往回糧資從厚受食之後僅至一二日程輒稱敗船者顯有故敗之奸謀又或有船隻不知去處云尤不成說臣謂所受糧資勿爲會減監色沙格一傡嚴査以懲日後宜矣詢于諸堂有隣曰今番船隻之致敗非追後發送者乃當初最稱完固者且發船未過一二日程便卽致敗其間事情極爲訝惑該船監色沙格輩恐不可無別般査究之擧矣塾曰無論遠近道所送船隻果是完固船則決無致敗之理而惟以塞責爲事以弊謂完駕海上送以至敗覆無論道伯閫帥邑守不可不嚴査抵罪大抵沿海閫邑之屬反以官船之破傷爲幸者以其改造時或濫斫船材厚受役糧不無故敗之事今番破船亦豈無此等之弊乎請亦爲嚴査予曰卿等所陳俱有意見令該道嚴査狀聞後稟處水營所營船隻何等緊重戰器則看作等棄雖有若無者疏虞之外極爲痛駭若無別般矯弊之擧置水閫及舟師邑鎭將焉用之以此意議于大臣將臣曾經水使在京人仍又關問諸道用於浮橋用於運穀間指一停當自廟堂草記稟處塾曰列聖朝每當如此之時浮出慕華館莎草而地方甚狹浮莎處不多年年各陵陵役時每用此莎舊浮處新生之莎根不廣盤葉不盛茂今當園役決難如數浮出健元陵陵上只用北莎屛風石以下全用他莎今此水原府莎草比諸慕華館別無優劣臣竊以爲大聖人立法必爲萬世美範故仰達矣予曰卿言好矣自京都監往復園所都監慕華館莎草浮出數更爲量定浮用塾曰伏聞追後所浮莎草將以馬匹輸運云百餘里地馬運之時根土必盡落方隅必致傷似不如車運之穩便矣予曰此亦往復從便爲之乘輿出廟門由備邊司前路入敦化門協陽門還內
정조 13년 · 강
禁府以李柱國豐川府中道竄配啓
정조 13년 · 강
以徐有大爲訓鍊大將前望也李漢豊爲御營大將備薦也
정조 13년 · 강
諭右議政蔡濟恭勿胥命
정조 13년 · 목
政院啓言議政府錄事來言訓鍊都監都提調蔡濟恭以爲臣於訓鍊大將竄已酉之命有不勝惶悚走伏金吾恭竢嚴誅仍納命召云何以爲之乎敎曰軍門之置都相文從事法意何如至於卿則予之委毗又何如而莫重靈輿奉詣之行近三十船隻只送四船昨於工曹堂上往復漫不動念究厥所爲萬萬無狀如許駭痛之事出於卿之所管營門以卿爲本局都提擧者意徒然哉同庚自同庚同鄕自同鄕以卿平日爲國之心何不存先事之戒致此匪怒之敎予誠爲卿慨惋實欲無意慰勉而特以敬禮之意不得不更遣史官傳授命召安心勿待罪事傳諭○政院以蔡濟恭仍爲胥命啓敎以俄批出於無隱之意責備之意也都廳之行史官之回俱有付宣之筵敎覽可諦悉往事何必索言況都相之於營門不過客也大體有不能檢束於平昔之失而再次胥命處義已悉卿須安心勿胥命卽爲還第聞卿還第然後予心可便此意更爲傳諭仍傳命召
정조 13년 · 목
該營以露梁鎭別將韓弘賢木三疋布二疋優給賞格啓敎曰招致所謂敎鍊官爲名漢有下敎者卿其一一直告萬一欺隱或吞吐直爲拿入限十五度嚴棍期於取服如卿輩舊時醜類遺在者少知有朝綱與師律爲光知悉
정조 13년 · 강
修撰崔顯重陳疏賜批
정조 13년 · 목
疏略曰我殿下以莫逮之至慟行終天之大事蚤夜皇皇若喪之初事無巨細咸導禮制緦服普受誌文親撰從此國體有尊聖慕克伸凡在臣鄰孰不欽仰第有一事之尙爲闕典者臣謹按國葬皆有哀册文焉哀之義深矣蓋所以揄揚盛德敍述悲辭慰聖靈於在天寓孝思於賁隧則此誠典禮之所重也當初未遑旣欠常典而到今新撰又拘已例則其在愼終備禮之道豈宜仍作闕文而止哉伏願下詢大臣亟命擧行俾事體得重儀文無憾焉批以哀册事考之實錄及儀軌英陵穆陵長陵寧陵遷奉時皆不用英陵實錄又無哀册非初喪勿用矣
정조 13년 · 목
都監狀啓以爲丁字閣蓋瓦後碑閣蓋瓦始役魂遊下礴石二片籠臺下礴石二片昨日輸入體大后子今旣盡輸敎曰丁字閣蓋瓦已畢體大石物亦皆運輸云工役之速就甚可幸也甕家之役想亦就緖而丁閣浮階似未撤去兩處守直各別嚴飭別定郞校分更禁火而郞官終日董役之餘夜豈可更用直閣與果倅別無職務限上來間夜必輪巡分更檢飭上來後撤浮楷間別定郞官達夜檢飭三物所官員甕家次知檢飭事卿等各別惕念擧行今予憧憧一念又在於此竝須知悉事回諭
정조 13년 · 강
戶曹以待令船人等來木分給啓
정조 13년 · 목
該曹啓言各船沙工三十五名各木一疋來二斗題給
정조 13년 · 강
別諭總護使金熤錦城尉朴明源
정조 13년 · 목
敎曰形局與陰陽相爲表裏不可偏廢然就二者而論其輕重則形局體也本也陰陽用也末也豈可捨體而求用棄本而操末乎園所體勢以盤龍弄珠成形局若不失對珠之義而兼合分金之法則固盡美兩善矣若拘於分金而閃失珠案則違天成之形局失賓主之情義雖盡得羅經之竗用亦何益哉況取案之法不必局於當案之正中兼就左右而推移用之且每方位上各有五字若珠之中央不合於分金吉度則就珠之左右角吉字所値處當趨避消納若珠小而只値一字又不合吉度則寧廢分金不可失的案大抵分金之法至微至妙今人鮮能曉解況百十干支三百六十度數亦豈能一一相合苟然則何可過信渺茫難見之理致失分明易見之珠也此不可不十分致敬而致審處又以穴深言之今得眞土天也以色以性卽無對極品若欲讚歎莫可形容且其來脈不甚廣而至穴處始爲融結豐滿過穴處又復斂束但開浮土則穴刑自露是鷄子抱黃之象也只就眞土之暈內中心而扦穴則上下左右毫無可疑最是淺深難得其宜雖以七尺許爲準已有定約而臨時進止要令適中而已若或未到七尺而有黃色欲淺之意則便當卽止槪黃處不可穿過故耳如未得其中寧淺無深一扦一穿常存此心寸寸過下切勿信手放意又或色性愈深而愈堅愈堅而愈黃則雖過七尺亦自無妨凡此兩條說話想不待予言已有講定者見今開金井吉日在卽憧憧之中呼燭申諭卿等宜須諦悉
정조 13년 · 강
重推有司堂上沈頤之
정조 13년 · 목
敎曰船隻致敗船卒糧料還徵事有司之臣雖有筵奏而擧條批答未嘗提及則今適取見行會草混說批答外新語當該有司堂上從重推考以此傳敎更爲行會
정조 13년 · 강
飭湖西伯權▣首實狀聞
정조 13년 · 목
該監司狀啓以爲洪州防船一隻致敗緣由已爲馳啓而該牧使李義弼則兵船色吏之換名替往格卒三名之逃避不騎誠有不善檢飭之責水使柳文植則旣令遣禆督發而格卒之不騎色吏之煥騎俱在發船之前則亦有不審之失請竝令攸司御處敎曰水使請罪異於守令當請廟堂稟處而誤以攸司御處格例所在不可無飭該房承旨闔眼乎豈可無措辭捧入推考道伯若能悉心戢察於發船之前寧有臭載之頻繁乎近來爲道伯者自處以倉氏庫氏朝令之下慢不動念紀綱所在萬萬駭然況莫重所用轉輸之後乎以此以彼道伯事節節未妥爲先從重推考其不能檢飭委折使之首實狀聞
정조 13년 · 강
飭諭關西伯鄭昌聖
정조 13년 · 목
備邊司啓言取見平安監司鄭昌聖災實分等狀本則永柔等八邑置之稍實平壤等十九邑置之之次義州等十五邑置之尤甚仍以爲尤甚邑至貧之類或設賑或給糧然後庶免立視之歎道內私賑穀如此之歲已多請得之事折米限二萬五千石考例許施且新還尙恐未能準捧舊還之一時幷督實有殘民難支之慮爲辭後錄諸條幷請令廟堂稟旨矣其一黍粟告歉尤甚邑三分二之次邑折半稍實邑三分一以相當穀代捧待明秋還作本色事也其一昨冬移貿條分給者限折半以錢還捧待明秋作米事也其一山城餉穀之屬邑糶䨀者遠或爲數日程貧民往來可矜尤甚之次邑量其道里遠近限三分二捧留本爭也其一京司及各道罪人來配者移配於年豐裕食之地此後則限明秋勿爲定配於本道事也其一推奴徵債限明秋防塞事也分等依狀請施行民情旣如是悶急則或給糧或設賑恐不可已而邑數多少饑口幾何姑未料量而直請二萬五千石穀物事涉率爾道臣推考當賑邑數更爲消詳狀聞後酌量許施道內舊還限今年姑令停退黍粟代捧尤甚邑限折半之次邑限三分一稍實邑皆以本色準捧移貿條折半以錢還捧待明秋作米折半以本色準收䬲穀之捧留本邑尤甚之次之混同爲請極爲過當尺尤甚邑持許限折半捧留罪人移配許多罪囚之移配他道反有騷擾之弊有難從施自今徒流之類限明秋勿定配所事嚴飭京外推奴徵債防塞事請依狀請施行允之敎曰分數代捧事城餉捧留事何必較計幷依狀請施行移貿穀代錢仍以錢捧留事民情不可不顧至於折半收捧易致奸弊之相混道伯之請以折半太欠料量年事如許料事又如許關西事極關心雖使道伯逐邑躬察何以防其奸僞乎然則半穀半錢決知其有名無實反不若純穀之督捧該道伯緘辭從重推考移貿條幷以錢代捧事分付尤甚之次邑徒流之類俄見狀辭取來原案已有區別處分矣災歲賙恤之責專在邑宰前此預慮此事有別下飭諭不啻千萬語而伊後擧行未見有傾信之跡如欲帶符渡浿亟圖補過之方事嚴飭行會
정조 13년 · 강
遞承旨徐鼎修
정조 13년 · 강
命兵曹參議申耆先罷後拿
정조 13년 · 목
兵曹啓言卽者有一人見捉於建陽門把守將故郞爲査詰則驪州居吳者斤三爲名人從丹鳳門入來云門禁至嚴之時有此攔入之弊臣曹不察之失惶恐待罪該守門將請令該府拿問嚴處吳者斤三出付攸司嚴繩允之敎曰莫非入直堂上痴濫不事事之致何責乎守門將該堂先罷後拿待下敎捧供
정조 13년 · 목
箚略曰鳴呼遷園期迫萬事皆涕凡係奉輿之其欲有以必誠必信少慰我殿下莫逮之慟者愚夫賤隸莫不皆然而爲將臣者慢不趨今本局船隻之預待於船艙者不能居十之二三其罪顧何如也臣旣名之以都相矇不聞知及其事現之後始憑傳敎得其事由甚矣臣之罷軟不勝任也苟使臣凡於營門事檢束有方畏憚有素則噫彼將臣豈無一言半辭問及於臣而自行已志若是之甚哉究厥罪狀臣實爲首伏乞亟降威罰批以不必深引卿其安心勿辭卽起視事仍命遣史官傳諭
정조 13년 · 목
予曰外氣闖入膈痰尤盛是可悶也都提調李性源請令醫官診候予曰何必診候今日則爲見卿等而使之入侍矣仍謂提調鄭昌順曰箕伯事甚可悶也人品固好材局不足當事善處雖難責備而賑政當前檢束無期豈非可悶乎昌順曰申飭之下必當感激圖報而才之不逮誠爲可悶以今番分等狀言之臣於到院後始得見之而賑穀之定數請得臣亦以爲大段不察矣飢口未及抄定何可以穀數預爲請得乎予曰予以爲此狀啓箕伯與卿相議今聞卿言尤爲疏忽矣命入別諭總護使草本頒示性源等曰總護使於分金不無偏惑地師之慮故如是下諭矣仍謂副提調金載▣曰卿今日馳往園所以別諭中餘意詳細言及於總護使聞三物所郞廳上直於退壙之內誠爲未安今則使之上直於退壙之外而另加申飭又謂昌順曰擇日事未免誤着十一日外梓室陪進十七日下外梓室云而予意則習儀時似有掣礙之歎卿意如何昌順曰聖敎誠然矣予曰更令擇日好矣穿壙及下外梓室五日之內可以訖役乎性源曰恐無不及之慮矣予曰然則開金井略略爲之穿壙則臨時爲之俾無地氣漏洩之弊○午後予膈氣衝上再服正氣散蘇合元藥院三提調持湯劑來待召見於重熙堂予曰俄見卿等後眩氣猝發仍卽進水剌而食與痰滯連進通利之劑而尙未差減甚可悶也性源等請令醫官診候許之首醫徐命緯入診訖性源請直宿予曰直宿不必爲之第卿等早夜出入亦爲關念止宿闕中無妨矣
정조 13년 · 강
以尹博基爲淳昌郡守口傳也
정조 13년 · 강
飭全羅監司尹行元撤碑形止更爲馳啓
정조 13년 · 목
該監司以道內甲子以後善政碑撤去馳啓敎曰以此事纔有狀啓還下送之擧則今見狀辭二去己酉茂長倅之鄭權碑亦在撤去中備局跋辭限以甲子續典刊行以後則今以六十年以上一人混同修啓道伯事寧不悶然乎一事二事擧措如此此豈不爲朝廷之羞恥乎捧納承旨爲先從重推考更令還送尤關國體所以處之之方令道伯商量擧行事承旨書目題送竝與擧行形止而又或遲滯該道伯直捧拿處傳旨
정조 13년 · 강
命眞墨封進官指名現告
정조 13년 · 목
政院啓言今此貢墨之品劣色渝若是苟充者不可以一時不察有所曲恕該道臣及封進官所當重勘而本院請推之外無他可施之罰何以爲之乎敎曰落點墨之如此不但前所未見封進官指各現告道伯亦宜有罪令該院爲先査問以啓
정조 13년 · 목
禁府啓言平安道徒流葉中龜城府定配罪人崔雲翰定州牧定配罪人金泰熙等放成川府定配罪人李宜耆移配海西罪人所無邑事命下矣崔雲翰金泰熙等竝卽放送事分付該道道臣李宜耆海州牧移配請依例發遣羅將押送配所允之○刑曹啓言平安道徒流案中諸罪人刑放移配一依判付擧行事命下矣博川李若采昌城朴其五金朔州尹墐竝放送而尹瑾之同罪安峽縣盧炳箕一體放送事分付該道順安趙國太咸從金春三定州金女成川僧妙正竝刑放肅川朴景興還送本道刑放宣川李甲先昌城金永龍渭源李茂煥嘉山柳益祚龍川李繼耼僧朗奎龍岡李仁哲竝嚴刑一次放送碧潼李東守陽德姜遇復寧遠申福金竝嚴刑準三次次次放送博川金福禮嚴刑準三次移送該道充定最苦軍役遇赦分揀寧遠柳坫宣川府朔州李春說龍岡縣龍川林處蕃三和府龜城洪顯祚咸從府竝移配道內罪人所無邑龍川裵德允永柔縣移配道內罪人數少邑成川崔昌謙長淵縣殷山張大寬殷栗縣陽德高之芳松禾縣竝移配海西寧邊李大成竹山府熙川金龍喆安城郡順川李旕福朔寧郡德川金明元豐德府竝移配畿邑安州奴相煥令道伯押送原營使之査治郭山權相萬晉州牧移配嶺南歸葬時如未得暇使之往見墳山後仍前罪名發配昌城金啇鉉海州牧義州崔昌極黃州牧德川崔天漢信川郡朔州李震祿金川郡寧遠金八孫兔山縣龜城昌辰億平山府朔州廉誦善瑞山縣龍川李貴福牙山縣寧遠沈星慶天安郡德川劉啓邦平澤縣李七奉德山縣順川鄭德裕靑山縣崔龍鎭川縣熙川李晉秀溫陽縣孟山柳慍平康縣陽德吳百允陽口縣雲山金順玉金化縣寧遠申在文伊川府德川朴龍京淮陽府金辰吾安峽縣寧遠李德林嚴刑一次後移配靈光郡孟山李召史茂長縣龍川金二昌咸悅縣龜城姜泰夢羅州牧寧遠金致呂礪山府雲山文贊武任實縣劉義良昌平縣孟山盧春喜光州牧朔州金元孫順天府寧遠崔昌辰長城府殷山李衡在臨陂縣龍川徐道郁和順縣順川金致玉南原府德川閔德恒安義縣孟山兪漢郁慶州府林聖行草溪郡寧遠柳光夏義城縣龜城咸召史聞慶縣昌城尹起莘星州牧龍川李鳳敬知禮縣德川禹聖準淸道郡寧遠金有才彥陽縣龜城張運昌蔚山府寧遠金光洽玄風縣趙國成盈德縣德川李東彬庇安縣朔州姜載文浹川郡量其原籍官遠近分排移配於各道仍又發關於配所道臣使之次次押送移配秩中龜城金炅以水原民已爲蒙放龍川朴致德已爲物故竝勿論又啓言安州趙國昌朴道成竝嚴刑一次放送泰川盧得宗嚴刑放送熙川崔阿只永同縣鐵山黃鶴來禮山縣移配宣川金泰廣等五名內金泰廣朔寧郡朴勳宅龍安縣李鎭秀高山縣移配於畿沿或他道罪人所無邑梁公金令道伯嚴刑三次次次準次放送後移送原籍官別般勘罪泰川李瓛等五名內李瓛海州牧奴卯怪星州牧移配他道罪人所無邑博川李石坤等六名內李石坤安岳郡徐千同楊口縣用右例鐵山朴民孫移送捉送地方充定官奴如有首犯或同罪被配者依此施行文成豹富平府嚴刑一次畿沿徒配渭原崔奉得鎭海縣移配原籍官稍遠地方吉春蕃永川郡依右例楚山兪漢宅求禮縣金宗魯同福縣竝量其原籍官遠近分排移配而分付平安道臣使之次次押送又啓言殷山縣定配罪人崔昌辰永柔縣定配罪人孔萬彬慈山府定配罪人金宗海仍放間論理草記事命下矣崔昌信獄事臣待罪湖南時曾已具案上聞蓋手犯則在於其子明達指使則在於其父昌信父子互相爭死之故以坐尊長之律昌信則定配明達則刑放父子之間正犯未知的在於誰某而蓋其獄情則明是狀殺酌放纔過半年疏放姑難輕議孔萬彬當初手犯雖甚狼藉死者致命由於自縊之故夏間有減死之處分赴配纔及五朔全釋恐難輕議金宗海所坐係是雜犯赴配已及五年或不無參恕之道而第其罪名則非理立訟侵奪民財也此等奸細之徒若一向寬恕則民無懲畏後弊必滋以上三囚請竝仍配允之又啓言嘉山郡定配罪人宋昌玉問于捕廳罪名不甚重令道伯嚴刑放送事命下矣問于捕廳則以爲宋昌玉本以新溪之民牛隻鷄草等物見失於金成九呈訴捕廳將欲徵出因成九子擊錚反歸誣人之科至被定配之典分付配所道臣嚴刑放送又啓言謂原申件里金觀其所犯輕重楚山李召史情如可原嚴刑放送無妨全貴太李亨秀相考文案竝論理草記事命下矣取考配案則申件里金乙巳六月自平海來配而黃琭占山處私自禁葬及邑倅之摘奸多率村民中路遮擁奪牽逐隸侵辱官長云頑民之習不可不嚴懲赴配雖久情無可原楚山李召史以田土相爭發怒於士族女人辱以帷薄等說終至飮滷自裁云士族醜辱情實可痛威逼致命罪又難恕楚山全貴太其妻病死之後敢生圖賂之計謂以被打於其主作黨突入縳打致傷終至逼迫受出贖券云擧措極獰頑赴配纔一年楚山李亨秀印信僞造箇箇承款而以其印無篆刻至被流配之典今六月自臣曹發配俱不可遽議疏釋請竝置之允之又啓言同罪未放者尤甚邑未移配者稍實之次邑之罪人各數太多者區別論理草記事命下矣尤甚邑未移配者逆孼連坐外一倂書錄稍實之次邑名數太多者限以五名以上別單修入至於同罪未放者晉州咸英得靈巖鄭德漢以酗關狹娼罪定配而與已蒙放龍岡李仁哲同罪者也英得德漢旣以首犯刑配則比諸隨從之仁哲大有間焉寧越車性權以淘採禁物罪流配而與已蒙放咸從金春三同罪者也性權旣以首犯至流配亦不可一例疏釋咸英得鄭德漢車性權等請竝置之允之
정조 13년 · 강
召見時原任大臣閣臣有司堂上京畿監司于誠正閣
정조 13년 · 목
大臣閣臣爲承候來待敎曰爲民事亦有下詢者有司堂上京畿監司同爲入侍○判府事徐命善等曰屢日離次經宿昨日冒雨回鑾聖體若何予曰昨日以前艱辛經過而今則以大事利成爲慰悅矣判府事李性源曰園所山形局勢可謂畵不得實爲我東方億萬年無彊之福而至於石物治刻等節皆十分恰好頓勝於江華石品幸甚矣予曰丁遇泰能執百工之役技藝極精矣命承旨申耆讀賞格傳敎訖予曰左右通禮所當竝力擧行而今番則朴鎤獨當擧行呂萬永一不現影所當拔之於賞典終有迫切之嫌故竝許加資而事體豈不駭然乎又曰手命求之主張浮言煽動人心誠誠痛惡而大事今旣順成特爲放送似好卿等之意何如命善等曰今雖大禮順成究其所爲決不可寬恕矣耆讀錦城尉賞格傳敎予曰尋賞效勞猶且優賞況此人之今番功勞乎仍敎曰今番錦城尉賜典奴婢豈可以寺奴婢苟充以內需司所管奴婢總外中以慶尙道各邑所在特爲劃送事分付戶曹仍令主家知悉右議政金鍾秀曰大臣之兼帶將任旣無已例則臣之所帶守禦使之任豈可一刻兼帶乎予曰人器可合則何必拘於前例之有無乎鍾秀曰有國之重任卽將相之任也以臣人器何可一時兼帶乎予曰予之縻卿以將任者卽是縶維之意也以兼帶將任之故卿不得出城外一步地今若占得城外一家舍率致家眷以示久住之意則予卽當許副後筵更達好矣鍾秀曰聖敎如此臣當買取城外家舍而仍留矣○領議政李在協啓言判義禁李在簡旣有身病議讞重任不可久曠請許遞從之又啓言禮曹判書鄭昌順旣有從一品擬入之命則銓曹之直以加資下批殊涉不審請吏曹判書金履素從重推考從之○禮曹判書鄭昌順啓言考見本曹謄錄則遷園後除服望哭禮或行或不行而先儒之論以爲受服於墓除服於室中有違禮意云非墓而不可哭據此可知且王大妃殿旣不受服則各殿除服之時亦有壓尊之嫌望哭之禮似不可擧論來月朔日待該院依例擧行朝廷皆以吉服行除服問安外方則亦以吉服行望闕禮之意一體行會從之○京畿監司徐有防啓言圻甸今年農形臣雖未及遍審以向來所經過三邑觀之擧一可以及三而若其僻左處分遣褊裨摘奸今則一道災實庶幾領悉矣大抵以田畓分其優劣則畓勝而田遜以峽野沿定其次第則野登而峽沿次之或不無彼優此劣之殊總而言之不必强加區別而此等之歲不爲分等亦多已例故分等一事不爲擧論而各邑槪狀今已齊到矣凡係水沈浦落成川覆沙未付等新災所執者臣與各邑守宰關飭面商其停當之數爲二千一百餘結道內流來舊頉又爲七百餘結以地部劃下八百結萬無塗抹之路今若以二千結特許加劃則庶可以酌量均排請令廟堂稟處從之又啓言各邑開倉之報次第來到而本道今年田農毌論峽野大遜於畓穀其中豆太尤無所收若以本色責納則不但民有難辦之慮實非朝家軫恤之意就其當捧中限折半以相當穀準折代捧待明秋還作本色恐合便宜請令廟堂稟處從之又啓言本道受來江都米耗條遠地輸運爲弊不些代錢收送已多近例而第其米直比前太歇今年則米一石代錢以四兩收送恐合的當請令廟堂稟處從之又啓言推奴徵債實是撓民之端限明秋防塞事請令廟堂稟處從之○承旨李敏采啓言同罪未敍人隨卽提稟事曾有定式矣前應敎李敬五旣已蒙敍除職而前大司憲趙鼎鎭前大司諫朴天行前副提學李時秀前執義李運彬前司諫李身晦前掌令李秉喆前持平柳耕趙恪前獻納李周顯前校理金載翼李冕膺前副校理尹光顏申獻朝前正言崔重圭金聖準前修撰申馥崔顯重前副修撰朴基正閔台爀俱是同罪之人故敢達矣敎以竝蕩滌○政院以宗簿提調韓光會有稟達事請對啓敎以璿源譜略改修擇日擧行稟定諸事待擇吉更爲入來請對
정조 13년 · 강
召見水原等三邑暗行御史柳文養徐榮輔于重煕堂
정조 13년 · 목
文養啓言今番奉輿時及動駕時京鄕軍兵別無大叚弊瘼而果川縣奉輿時館舍所設甲帳及環衛軍兵自鎭撫營管理營分半擧行鎭撫營校卒九十名則每名齎送糧資一兩錢管理營校卒五十餘名則每名齎送糧資二兩錢客地留連糧資已竭百餘部甲帳之回還馱價亦無出處似不無彷徨愁歎之色臣謂回還馱價及留回糧不足者特令兩都守臣一一題給俾無呼冤之端似好矣敎以所奏甚好出擧條擧行後形止斯速狀聞又啓言幸行時道路修治橋梁造築自是田夫應行之役而今番則自朝家特施別例優給米錢百餘里之間村丁田夫莫不感祝而竊聞田夫等以爲治道時路傍田畓多入其中方俟價本之磨鍊題給云第念御路廣袤自有把數自果川至水原卽溫幸時直路也當初作路界限已定而歲月寢久民不畏法漸次犯耕以至狹窄今番奉輿時亦不過復其舊路準式修治則愚民輩全昧御路之混入於民田反謂民田之混入於御路有此受價之妄想御路犯耕其律不輕今於屢易田主之後雖難一一追究又豈可從以給價哉然以沿路所見言之元定六把之外間或有犯田廣拓之處雖以事勢不得不然此則宜令區別竝與權作路新作路處還屬本主如前耕墾而大抵民情旣如此則不可以當初御路之犯耕爲說以缺其望且念幸行時治道雖不滿六把之定式亦可容五騎之成列臣意則宜令三邑地方官以此爲準改定界限外此餘地亦許田民耕食不害爲寧失之義矣敎以出擧條令畿伯從便措置後形止狀聞事分付
정조 13년 · 강
汰注書李海隣仍命拿處
정조 13년 · 목
承旨入侍後徑先放鑰故也
정조 13년 · 강
遞承旨李敏采等以尹行任朴長卨徐郁修李濟萬代之尋遞行任等以權裕李勉兢朴聖泰代之尋遞裕等以尹師國朴鎤李敬五李益運李晚秀尹行任代之前望也
정조 13년 · 강
命嘉山郡守李忠佐決杖定配
정조 13년 · 목
平安監司鄭昌聖狀啓以爲嘉山郡守李忠佐藉兼官而爲人徵債酷施刑杖挾宮差而勒奪民券怨聲載路甚至鄕案之添錄又多醜謗之流聞其外鄙瑣之事難以枚擧不可尋常處之爲先罷黜其罪狀請令攸司從重稟處其代卽令該曹各別擇差催促下送敎曰以本道民事申飭何如而爲守令乃敢如是不法所爲痛惡豈可罷黜而止令道伯招致營門從重決杖仍施定配之典限五年禁錮以謝西民其代拔例擇差然後可責實效而聞銓官言擬入之人果可合爲奏下去之後當另送按廉之行而先令道伯別加考察萬一無殊績無恤迎送卽其地定配誤擬銓官用誤擬律匿不以聞道伯先被欺瞞之罪令廟堂嚴飭行會
정조 13년 · 강
有政吏曹判書金履素參判金憙參議曺允大進